Ikonisk Panton-lampe er blevet trådløs

Der er ikke nogen grund til at ned på stil, selv om man sidder på terrassen eller i campingvognen; det er Panthella Portable et godt bevis på. Louis Poulsen har klippet ledningen af den klassiske Verner Panton-designede-lampe fra 1971 og udrustet den med både batteri og en LED-pære, så den kan tages med og skabe stemning overalt.

Ligesom den originale lampe i metal sender Panthella Portable lyset nedad, hvor det reflekteres i den trompetformede fod. ”Den skaber overordnet et mere douce lys, eftersom gennemsigtigheden i opalskærmen og refleksionen af det nedadrettede lys i skærmens indvendige side giver et blidere lys og udtryk,” fortæller Louis Poulsen.

Panthella Portable bordlampen er, udover at være ledningsfri, også dæmpbar, og kan derfor indstilles efter behov. Dette gøres via en knap, der er placeret på lampens fod. Lampen har en brændtid på op til fem timer ved 100 procent lysstyrke – og kan genoplades igen via USB-stikket.

Portable er mindre end den originale lampe – den har en diameter på 16 centimeter og en højde på 23 centimeter – og den er fremstillet af akryl. Foden er dog støbt aluminium. Den indbyggede LED-pære har en farvetemperatur på 2.700 kelvin (en glødepære har typisk en kelvin på 2.800) og kan lyse med op til 230 lumen. Prisen for banditten er 1.495 kr. og den rammer butikkerne i slutningen af juni måned.

Ikonisk Panton-lampe er blevet trådløs